**ORDONANŢĂ DE URGENŢĂ nr. 38**

**din 30 martie 2020**

**privind utilizarea înscrisurilor în formă electronică la nivelul autorităţilor şi instituţiilor publice**

Având în vedere dispoziţiile Regulamentului UE nr. [**910/2014**](file:///C:\Users\user\sintact%204.0\cache\Legislatie\temp4392078\12040086.htm) al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei [**1999/93/CE**](file:///C:\Users\user\sintact%204.0\cache\Legislatie\temp4392078\12022349.htm), ţinând cont de faptul că pentru asigurarea unei implementări eficiente a dispoziţiilor Regulamentului UE nr. [**910/2014**](file:///C:\Users\user\sintact%204.0\cache\Legislatie\temp4392078\12040086.htm) al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei [**1999/93/CE**](file:///C:\Users\user\sintact%204.0\cache\Legislatie\temp4392078\12022349.htm) este necesară adoptarea unor măsuri asemănătoare care să fie aplicabile unitar la nivelul administraţiei publice, ţinând cont de dispoziţiile art. 50 din anexa nr. 1 la Decretul nr. [**195/2020**](file:///C:\Users\user\sintact%204.0\cache\Legislatie\temp4392078\00208236.htm) privind instituirea stării de urgenţă pe teritoriul României, care prevăd că autorităţile administraţiei publice vor lua măsurile necesare pentru organizarea activităţii astfel încât să fie evitat, pe cât posibil, contactul direct între persoane, inclusiv prin utilizarea mijloacelor electronice de comunicare, luând în considerare că una dintre modalităţile de punere în aplicare la nivelul administraţiei publice a măsurilor menţionate în Decretul nr. [**195/2020**](file:///C:\Users\user\sintact%204.0\cache\Legislatie\temp4392078\00208236.htm) presupune crearea cadrului legal necesar utilizării semnăturii electronice şi a documentelor electronice, având în vedere necesitatea recunoaşterii efectelor juridice depline ale documentelor electronice şi ale semnăturii electronice, astfel încât activitatea instituţiilor şi autorităţilor publice să se poată desfăşura prin mijloace electronice în deplină siguranţă şi în condiţii de legalitate, având în vedere declararea stării de urgenţă pe teritoriul României, fiind necesară adoptarea în regim de urgenţă a măsurilor menţionate anterior, astfel încât să se asigure o funcţionare corespunzătoare a instituţiilor şi autorităţilor publice,

În temeiul art. 115 alin. (4) din Constituţia României, republicată,

**Guvernul României** adoptă prezenta ordonanţă de urgenţă.

**Art. 1**

**(1)**Prezenta ordonanţă de urgenţă reglementează cadrul general pentru utilizarea la nivelul autorităţilor şi instituţiilor publice a semnăturii electronice şi a documentelor electronice.

**(2)**Prezenta ordonanţă de urgenţă nu se aplică autorităţilor publice prevăzute în Constituţia României, republicată, în titlul III, capitolul I, II şi VI.

**Art. 2**

În cadrul prezentei ordonanţe de urgenţă sunt aplicabile definiţiile relevante prevăzute la art. 3 din Regulamentul nr. [**910/2014**](file:///C:\Users\user\sintact%204.0\cache\Legislatie\temp4392078\12040086.htm) al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei [**1999/93/CE**](file:///C:\Users\user\sintact%204.0\cache\Legislatie\temp4392078\12022349.htm).

**Art. 3**

**(1)**Actele emise în format electronic de autorităţile şi instituţiile publice vor fi semnate cu semnătura electronică calificată.

**(2)**Actele prevăzute la alin. (1) sunt asimilate înscrisurilor autentice.

**(3)**Prin excepţie de la prevederile alin. (1), tipul de semnătură electronică aplicabilă actelor interne emise în format electronic de către autorităţile şi instituţiile publice se stabileşte de către acestea.

**Art. 4**

**(1)**În cadrul procedurilor de elaborare, avizare şi prezentare a proiectelor de documente de politici publice, a proiectelor de acte normative, precum şi a altor documente, iniţiate în vederea adoptării sau aprobării de către Guvern, actele şi documentele autorităţilor şi ale instituţiilor publice semnate cu semnătura electronică calificată au forţa juridică a înscrisurilor autentice.

**(2)**În aplicarea prevederilor alin. (1), măsurile metodologice, organizatorice, termenele şi circulaţia proiectelor de acte normative se stabilesc prin hotărâre a Guvernului la propunerea Secretariatului General al Guvernului.

**Art. 5**

**(1)**Începând cu data intrării în vigoare a prezentei ordonanţe de urgenţă, autorităţile şi instituţiile publice au obligaţia primirii înscrisurilor semnate cu semnătură electronică.

**(2)**Autorităţile şi instituţiile publice stabilesc tipul de semnătură electronică aplicabilă pentru utilizarea de către persoanele fizice sau juridice a unui serviciu disponibil online prestat de respectivele autorităţi, cu respectarea dispoziţiilor Regulamentului nr. [**910/2014**](file:///C:\Users\user\sintact%204.0\cache\Legislatie\temp4392078\12040086.htm) al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei [**1999/93/CE**](file:///C:\Users\user\sintact%204.0\cache\Legislatie\temp4392078\12022349.htm).

**(3)**Înscrisurile semnate cu semnătură electronică avansată, care sunt transmise prin utilizarea unor mecanisme de autentificare de nivel substanţial sau ridicat, sunt asimilate, în ceea ce priveşte condiţiile şi efectele lor, cu înscrisurile sub semnătură privată.

**(4)**În termen de 15 zile de la data intrării în vigoare a prezentei ordonanţe de urgenţă, autorităţile şi instituţiile publice emit actele administrative necesare punerii în aplicare a dispoziţiilor prevăzute la alin. (2).

**Art. 6**

**(1)**În vederea primirii documentelor electronice, autorităţile şi instituţiile publice vor pune la dispoziţie portaluri proprii sau vor utiliza astfel de instrumente puse la dispoziţie de către terţi.

**(2)**În situaţia în care primirea documentelor electronice nu se poate realiza în conformitate cu dispoziţiile alin. (1), autorităţile şi instituţiile publice vor utiliza în acest sens poşta electronică.

**(3)**Înscrisurile emise de către autorităţile şi instituţiile publice ca urmare a primirii unor documente în conformitate cu prevederile alin. (1) sau (2) se comunică în format electronic, cu excepţia situaţiei în care există o cerere contrară.

**(4)**Autorităţile şi instituţiile publice au obligaţia să publice în mediul online informaţii privind modalitatea de primire a documentelor electronice.

|  |
| --- |
| PRIM-MINISTRU  **LUDOVIC ORBAN**  Contrasemnează:  Secretarul general al Guvernului,  **Antonel Tănase**  Preşedintele Autorităţii pentru Digitalizarea României,  **Ioan-Sabin Sărmaş**  Ministrul lucrărilor publice, dezvoltării şi administraţiei,  **Ion Ştefan** |

Publicat în Monitorul Oficial cu numărul 289 din data de 7 aprilie 2020